Metodické usmernenie č. MF/008454/2017-31 zo dňa 26. 1. 2017 k postupu účtovania preplatkov organizácií z ročného zúčtovania zdravotného poistenia za rok 2015

Rozpočtové organizácie, príspevkové organizácie, obce a vyššie územné celky vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
Ročné zúčtovanie zdravotného poistenia je upravené zákonom č. 580/2004 Z. z. o zdravotnom poistení a o zmene a doplnení zákona 95/2002 Z .z. o poisťovníctve a o zmene a doplnení niektorých zákonov v znení neskorších predpisov (ďalej „zákon o zdravotnom poistení“).
Podľa § 16 zákona o zdravotnom poistení je platiteľ poistného povinný vypočítať a odvádzať preddavok na poistné na zdravotné poistenie za zamestnanca a zamestnávateľa za každý kalendárny mesiac. Podľa § 19 zákona o zdravotnom poistení je zdravotná poisťovňa povinná za svojho poistenca a jeho zamestnávateľa, vykonať ročné zúčtovanie poistného za predchádzajúci kalendárny rok  do 30.septembra nasledujúceho kalendárneho roka.
Tento metodický pokyn sa vydáva za účelom zabezpečenia jednotného postupu účtovania vratiek preplatkov z ročného zúčtovania zdravotného poistenia za rok 2015 v organizáciách územnej samosprávy týkajúcich sa zamestnancov, ktorých mzdy a odvody k nim viažuce sú financované zo štátneho rozpočtu.
Preplatky zo zúčtovania zdravotného poistenia za rok 2015 za prenesený výkon štátnej správy sa neodvedú do príjmov štátneho rozpočtu, ale  sa použijú na financovanie preneseného výkonu štátnej správy.
Predpis preplatku ročného zúčtovania zdravotného poistenia za zamestnávateľa sa zaúčtuje na ťarchu účtu 336 – Zúčtovanie s orgánmi sociálneho poistenia a zdravotného poistenia a v prospech účtu 648 – Ostatné výnosy z prevádzkovej činnosti. Úhrada preplatku  ročného zúčtovania na  účet organizácie sa účtuje na ťarchu účtov účtovnej skupiny 22 – Účty v bankách a v prospech účtu 336 – Zúčtovanie s orgánmi sociálneho poistenia a zdravotného poistenia. Zároveň účtovná jednotka zaúčtuje zníženie zúčtovania transferu zo štátneho rozpočtu na ťarchu účtu 693 – Výnosy samosprávy z bežných transferov zo štátneho rozpočtu a od iných subjektov verejnej správy a v prospech účtu 357 – Ostatné zúčtovanie rozpočtu obce a vyššieho územného celku.

Dátum:                               26.01.2017

Vypracoval:                       Ing. Jana Hvojníková
                                          odbor legislatívy a súhrnného výkazníctva štátu
                                          tel. 02/59 58 32 35

Schválil:                            Ing. Ladislav Zakhar, PhD.
                                         odbor legislatívy a súhrnného výkazníctva štátu
                                         tel. 02/59 58 32 22

                                        Ing. Miriam Majorová, PhD.
                                        riaditeľka odboru legislatívy a súhrnného výkazníctva štátu